b"\n_START_ARTICLE_\nPeter Pu\xc5\xa1\xc4\x8davnik\n_START_SECTION_\nKri\xc5\xbearski pohod ubogih\n_START_PARAGRAPH_\nKmalu po cerkvenem koncilu v Clermontu je postal slaven kot prepri\xc4\x8dljiv pridigar za kri\xc5\xbearsko vojno. Rezultat njegovih pridig je bil pohod mno\xc5\xbeice zahodnoevropskih reve\xc5\xbeev proti Sveti de\xc5\xbeeli, ki ga obi\xc4\x8dajno imenujejo kri\xc5\xbearski pohod ubogih. Med pohodniki so bili mo\xc5\xa1ki, \xc5\xbeenske in otroci vseh dru\xc5\xbebenih stanov. Velika ve\xc4\x8dina pohodnikov je bila revna, slabo oboro\xc5\xbeena in brez voja\xc5\xa1kega znanja. Na pot so od\xc5\xa1li aprila 1096 iz K\xc3\xb6lna in prispeli v Bizanc konec avgusta 1096. Eno od petih skupin je vodil sam Peter Pu\xc5\xa1\xc4\x8davnik._NEWLINE_V Bizancu so se pridru\xc5\xbeili skupini Gautierja Sans-Avoirja, ki se je, poleg Petrove, edina prebila do Bizanca. Cesar Aleksej I. Komnen je Petru svetoval, naj po\xc4\x8daka na prihod vojske plemi\xc4\x8dev, pohodniki pa so bili tako nestrpni, da so konec avgusta 1096 sami odpluli \xc4\x8dez Bospor v Malo Azijo. Pohodniki so se kmalu po prihodu v Malo Azijo sprli. Spori med nem\xc5\xa1kimi in italijanskimi pohodniki, ki jih je vodil Rainald, in Franki, ki jih je vodil Godfrej Burel, so se vedno bolj zaostrovali in Peter se je zato vrnil v Bizanc. Drugi viri trdijo, da je bil vzrok za njegovo vrnitev veliko pomanjkanje, ki so ga trpeli pohodniki, Peter pa naj bi poskrbel za obnovitev zalog. Kakor koli \xc5\xbee, kmalu po njegovem odhodu so Turki oktobra 1096 pri Nikomediji kr\xc5\xa1\xc4\x8dansko vojsko popolnoma uni\xc4\x8dili._NEWLINE_Peter je celo zimo ostal v Bizancu in \xc4\x8dakal na prihod plemi\xc4\x8dev. Maja 1097 se je s pe\xc5\xa1\xc4\x8dico privr\xc5\xbeencev pridru\xc5\xbeil plemi\xc5\xa1ki vojski Godfreja Bouillonskega in skupaj z njo odpotoval skozi Malo Azijo v Jeruzalem.\n_START_SECTION_\nPohod v Jeruzalem\n_START_PARAGRAPH_\nNa poti v Jeruzalem je Peter igral zelo nepomembno vlogo. Prvi\xc4\x8d se je pojavil na za\xc4\x8detku leta 1098, ko je med obleganjem Antiohije zaradi velikega pomanjkanja poskusil dezertirati. Kljub poskusu pobega je bil sredi leta 1098 v delegaciji, ki so jo plemi\xc4\x8di iz oblegane Antiohije poslali oblegovalcu Kerbogi s ponudbo, naj se spori poravnajo z dvobojem. Leto kasneje se je meseca marca pojavil kot zakladnik milo\xc5\xa1\xc4\x8dine med obleganjem Akke, julija 1099 pa kot organizator procesij pred jeruzalemskim obzidjem, katerim je avgusta 1099 sledila bitka pri Askalonu. Konec istega leta je od\xc5\xa1el v Laodikejo in odplul v Evropo, potem pa se za njim izgubi vsaka sled. Ohranjen je le zapis, da je leta 1115 umrl kot prior cerkve Svetega groba v Li\xc3\xa8gu, ki jo je sam ustanovil.\n_START_SECTION_\nZapu\xc5\xa1\xc4\x8dina\n_START_PARAGRAPH_\nKmalu po njegovi smrti je nastala legenda, da je bil prav on pobudnik prvega kri\xc5\xbearskega pohoda. Govorilo se je, da se mu je med prvim romanjev v Jeruzalem v baziliki Svetega groba prikazal Jezus Kristus in mu ukazal, naj pridiga za kri\xc5\xbearsko vojno. Legenda seveda nima nobenih materialnih osnov, \xc4\x8deprav je o njej pisal tudi Viljem iz Tira._NEWLINE_Von Sybel v svoji knjigi Geschichte des ersten Kreuzzuges omenja, da so v taboru ubogih, ki je bil v bli\xc5\xbeini tabora plemi\xc4\x8dev, \xc5\xbee med prvim pohodom za\xc4\x8deli poveli\xc4\x8devati Petra, tako kot so pohodniki iz Lorene poveli\xc4\x8devali Gotfrida. V teh poveli\xc4\x8devanjih je Peter postal iniciator kri\xc5\xbearskega pohoda, Gotfrid pa ustanovitelj Jeruzalemskega kraljestva._NEWLINE_Ta ina\xc4\x8dica Petrovega \xc5\xbeivljenjepisa je, izgleda, stara toliko kot Chanson des ch\xc3\xa9tifs, pesnitev, ki jo je Rajmond Antio\xc5\xa1ki dal spesniti v \xc4\x8dast Petru Pu\xc5\xa1\xc4\x8davniku in njegovim prista\xc5\xa1em kmalu po letu 1130. Podoben \xc5\xbeivljenjepis je tudi v spisih Alberta iz Aachna, ki je pisal okrog leta 1130, od njega pa si ga je sposodil \xc5\xa1e Viljem iz Tira._NEWLINE_Legenda o Petru Pu\xc5\xa1\xc4\x8davniku je odli\xc4\x8den primer poveli\xc4\x8devanja pomena prve kri\xc5\xbearske vojne, ki se je za\xc4\x8delo \xc5\xbee med samim pohodom in se kmalu kon\xc4\x8dalo s pravo sago. Saga ima zelo mikaven za\xc4\x8detek \xe2\x80\x93 pu\xc5\xa1\xc4\x8davnikovo videnje v Jeruzalemu, nadaljuje pa se z Viljemom iz Tira, Chanson des ch\xc3\xa9tifs in kasneje s Chanson d'Antioche."